歷代獎門人獎老ReU|林曉峰因鞋帶被睇中 錢嘉樂被欽點因口賤?
由麥美恩(Mayanne)主持的《Mayanne小喇叭》播映最後兩集,今晚(18日)一集,兼任《獎門人》現任獎老的Mayanne,邀得四位獎老界前輩林曉峰、錢嘉樂、蘭茜及阮兆祥(按加入年期順序)擔任嘉賓,大談參與《獎門人》拍攝的喜與樂。四人之中,雖然嘉樂被專稱「大師兄」,但原來第一代獎老竟是林曉峰(阿Lo)及陳小春,阿Lo大爆當年嘉樂之所以被「獎門人」曾志偉睇中接小春棒,全因「把口夠賤」。
嘉樂憶述當年接到獎門人邀約電話時相當意外,並笑言全靠獎門人自己的口賤才能才得以跳出武師界。談到獎門人當年為何睇中阿Lo,原因竟和張國榮和一條鞋帶有關,阿Lo說:「嗰時拍《金枝玉葉》,有一場戲講張國榮先生上樓梯,我做助手跟住後面,當時佢唔知左腳定右腳甩咗鞋帶。拍完嗰場後我哋放Break,返到嚟個甩嘅鞋帶就調轉咗喺另一隻腳。當時導演嗌完Roll機後,我就嗌『咪住,好似唔連戲喎』,大家咪即刻睇番錄影帶:『係喎』。嗰日原來獎門人都喺現場,佢心諗原來呢條𡃁仔都幾上心,就搵佢嚟做嘢啦。」至於蘭茜擔任獎老的原因,則與玩獎門人遊戲時全情投入「刨西瓜」及「刨粟米」有關。祥仔則暢談當年如何與志偉、洪天明及鄧兆尊夾計,以各人的腳毛及腋窩毛整蠱遲入組的姚樂怡,最後遭樂怡喊打喊殺,十分搞笑。
四人還大談當年錄影《獎門人》的「宵夜度橋日常」,當年因為電視台大戰,《獎門人》最高峯一星期連播五晚,阿Lo大方分享了當年的度橋及上班流程日常:「下午三點返嚟開會,一路開到八點五十分。當年我哋就諗咗改歌詞唱啲嘉賓名出嚟,咁每日揸車就要度18隻歌,每個嘉賓要有3隻,返到去獎門人就會坐喺度問邊隻好笑。然後度度度度到食飯,其實係食唔落架喎。有時做到一點鐘左右收廠,但未完架,喺化妝間再開會,開到三點度,跟住就宵夜架喇,然後再搵地方。記得有一次打風,我哋搵到地方時已天光,成六點幾七點。」
全集最驚喜部分,是當眾人輪流模仿獎門人時,頑皮的志偉即手持小喇叭走入廠送驚喜,令當時除掉雙鞋跪地扮緊志偉的嘉樂大嗌驚驚。志偉一到埗即扮作氣沖沖搞笑謂:「幾多人打電話畀我呀,問:『你仲唔落去?佢哋踩到你一文不值呀!』」之後眾人瘋狂互窒,混亂間曾展望竟大叫志偉「Daddy」,隨即惹起哄動,志偉反應極快接招謂:「出得街架咩?你話畀大家聽媽咪係邊個?!」並親解為何被專稱「阿爸」,志偉說:「阿爸負責畀錢(埋單)架嘛,咁咪叫阿爸咯。」蘭茜聞言即指志偉另一外號是「埋單俠」。另志偉又會親解《獎門人》換主題曲之謎,答案更相當有愛,並與小朋友有莫大關係